ตลาดหุ้นเอเชียร่วงถ้วนหน้า วิตกเกาหลีเหนือยิงขีปนาวุธข้ามญี่ปุ่นเช้านี้
ตลาดหุ้นเอเชียร่วงถ้วนหน้า วิตกเกาหลีเหนือยิงขีปนาวุธข้ามประเทศญี่ปุ่นก่อนไปตกในมหาสมุทรแปซิฟิกในช่วงเช้าวันนี้ 
29 ส.ค. 2560

ผู้สื่อข่าวรายงานว่า ตลาดหุ้นเอเชียปรับตัวลดลงในช่วงเช้าวันนี้ เนื่องจากนักลงทุนเกิดความวิตกกังวลหลังจากเกาหลีเหนือได้ยิงขีปนาวุธลอยข้ามประเทศญี่ปุ่นก่อนไปตกในมหาสมุทรแปซิฟิก ในช่วงเช้านี้ตามเวลาท้องถิ่น
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,319.11 จุด ลดลง 130.79 จุด, ดัชนี SSE Composite ตลาดหุ้นจีนเปิดวันนี้ที่ 3,362.06 จุด ลดลง 0.59 จุด, ดัชนี HSI ตลาดหุ้นฮ่องกงเปิดวันนี้ที่ 27,744.58 จุด ลดลง 118.71 จุด, ดัชนี TAIEX ตลาดหุ้นไต้หวันเปิดวันนี้ที่ 10,518.69 จุด ลดลง 7.29 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,356.20 จุด ลดลง 14.10 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,255.87 จุด ลดลง 11.75 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,766.87 จุด ลดลง 2.62 จุด
ด้านกระทรวงกลาโหมสหรัฐ หรือ “เพนตากอน” ออกแถลงการณ์ยืนยันว่า เกาหลีเหนือได้ยิงขีปนาวุธลอยข้ามประเทศญี่ปุ่นก่อนไปตกในมหาสมุทรแปซิฟิก นอกชายฝั่งเกาะฮอกไกโด ในช่วงเช้าวันนี้เวลา 5:58 น.ตามเวลาญี่ปุ่น อย่างไรก็ตาม สหรัฐไม่ได้ระบุรายละเอียดว่า ขีปนาวุธที่เกาหลีเหนือยิงในครั้งนี้เป็นขีปนาวุธชนิดใด
ขณะที่นายชินโซ อาเบะ นายกรัฐมนตรีญี่ปุ่น ได้กล่าวประณามการยิงขีปนาวุธของเกาหลีเหนือครั้งนี้ว่า เป็นภัยคุกคามต่อความมั่นของญี่ปุ่น พร้อมกับประท้วงพฤติการณ์ที่ “อุกอาจ” ของเปียงยางครั้งนี้
ทั้งนี้ นายโยชิฮิเดะ ซูกะ หัวหน้าเลขาธิการคณะรัฐมนตรีญี่ปุ่น ระบุว่า ขีปนาวุธลูกดังกล่าวถูกยิงออกจากบริเวณชายฝั่งด้านตะวันตกของเกาหลีเหนือ โดยขีปนาวุธได้พุ่งไปยังทิศตะวันออกเฉียงเหนือ ข้ามแหลมเอริโมะทางเหนือของญี่ปุ่นเมื่อเวลาประมาณ 6:06 น. ตามเวลาท้องถิ่น จากนั้นก็ลดระดับลงและไปตกในน่านน้ำมหาสมุทรแปซิฟิก ห่างจากแหลมเอริโมะไปทางตะวันออกประมาณ 1,180 กม. เมื่อเวลาราว 6:12 น.